Jarmila Mandžuková

Čo jesť, keď...

Praktický domáci lekár

Ukážka z elektronickej knihy

Všetky práva sú vyhradené. Nijaká časť tejto publikácie sa nesmie reprodukovať mechanicky, elektronicky, fotokopírovaním alebo iným spôsobom rozširovania bez predchádzajúceho súhlasu majiteľov autorských práv.

Z českého originálu Co jíst, když... preložila Mgr. Ľubica Janeva

Copyright © Jarmila Mandžuková 2003

Slovak edition © Vydavateľstvo Príroda, s. r. o., Bratislava 2011, 2012

Návrh obálky Zdeněk Bašta – GRAFIX

Grafická úprava Jozef Vysoký

Tretie vydanie

Vydalo Vydavateľstvo Príroda, s. r. o., Bratislava v roku 2012

Zodpovedná redaktorka Alexandra Medová

Text redakčne upravila Mgr. Anna Kališková

Technická redaktorka Darina Mrláková

Vytlačilo KASICO, a. s., Bratislava

Číslo publikácie 9082

ISBN 978-80-07-02052-8

Túto knihu kúpite vo všetkých dobrých kníhkupectvách v celej Slovenskej republike alebo na www.priroda.sk.

Môžete si ju aj objednať na adrese:

Vydavateľstvo Príroda, s. r. o., Koceľova 17, 821 08 Bratislava 2

Tel.: 02/55 42 51 60

E-mail: obchod@priroda.sk

www.priroda.sk

Vytvorenie elektronickej verzie Dibuk, s. r. o., 2015

Za odbornú pomoc ďakujem MUDr. Milade Bäumeltovej.

Autorka

Úvod

Zdravie je dar prírody, ktorý nie je večný.

Staroveká múdrosť hovorí, že stravou môžeme ovplyvniť to, ako sa cítime fyzicky, duševne i intelektuálne. Hoci dlhé storočia sme stravu považovali za liek, v oficiálnej medicíne v posledných rokoch dominuje farmakoterapia a operačné zákroky. Názor, že strava okrem toho, že plní brucho a dodáva energiu, má aj iný a väčší význam, mnohí ustavične negovali. Našťastie, v posledných desaťročiach sa objavili vedecké dôkazy o tom, že potraviny a niektoré substancie, ktoré obsahujú, majú liečivé účinky, posilňujú imunitnú sústavu a pomáhajú pri prevencii a liečbe širokého spektra chorôb.

Žiaľ, informovanosť väčšiny našich obyvateľov sa v posledných rokoch veľmi nezmenila, a preto mnohí ľahko podliehajú reklamám na „úspešné“ drahé lieky, multivitamínové prípravky a ďalšie zázračné preparáty, ktoré väčšinou vôbec nepotrebujú.

Potrava verzus tabletky

Mnohí ľudia si myslia, že keď budú konzumovať potravinové doplnky, budú zdraví bez ohľadu na stravovacie návyky a životný štýl. Neuvedomujú si, že syntetické vitamíny a minerálne látky pôsobia izolovane, zatiaľ čo vitamíny a minerálne látky prirodzene obsiahnuté v potravinách pôsobia v celom komplexe látok, ľahšie sa vstrebávajú a organizmus ich lepšie využije. Toto komplexné pôsobenie človek nedokáže napodobniť. Doplnky z „chemickej kuchyne“ majú svoje opodstatnenie pri liečbe akútnych ochorení, pre zoslabnutý organizmus po chorobe, u fajčiarov a pod. Ak ste však zdraví a lekár vám neodporučí vitamínovú kúru, mali by ste sa vyhnúť nadmernému užívaniu tabletiek. Dennú potrebu vitamínov a minerálnych látok by mala pokryť každodenne prijímaná strava.

Vo vedeckých kruhoch sa v poslednom čase čoraz častejšie diskutuje o tom, že vitamínové preparáty a minerálne látky, ktorých nekontrolované užívanie sa považovalo za neškodné, môžu spôsobovať zdravotné problémy, napríklad poškodenie nervov, žalúdočné ťažkosti, problémy s pečeňou, obličkami a pod. Ak sa predávkujete umelými vitamínmi, ich nadbytok sa stane jedovatým odpadom. Na jeho vylúčenie z tela spotrebujete veľké množstvo drahocennej energie. Šéf najvyššieho francúzskeho zdravotného úradu Jacques Bernier varuje, že dlhšie pravidelné užívanie vitamínov nesie so sebou zjavné riziko. V súčasnosti sa toxické účinky prejavujú pri čoraz menších dávkach.

Autorka tejto knihy si kladie nemalý cieľ. Bola by rada, keby kniha bola vaším praktickým a užitočným radcom nielen v chorobe, ale aj v zdraví, lebo vychádza z myšlienky, že chorobám treba predovšetkým predchádzať a až potom ich liečiť. Zdravotný stav každého jedinca úzko súvisí so spôsobom života, ktorý vedie. Autorka sa snažila túto problematiku podať „ľudskou rečou“ vrátane praktických a jednoduchých rád. Upozorňuje, že toto nie je vedecké dielo, ale pokus priblížiť všetkým, ktorí o to prejavia záujem, problematiku prevencie a liečby niektorých najbežnejších chorôb prirodzenými a jednoduchými metódami, najmä úpravou jedálneho lístka.

Drahí čitatelia, uvidíte, že aj tie najobyčajnejšie potraviny môžu poskytnúť efektívnu pomoc pri najrôznejších ochoreniach, neduhoch a ťažkostiach. Ich hlavnou úlohou je, že obsahujú biogénne, prírodné, a teda prirodzené, ľudskému organizmu blízke a dobre prijímané ochranné a podporné látky bez vedľajších škodlivých účinkov.

Upozorňujem, že kniha nie je určená na to, aby ste si sami stanovili lekársku diagnózu. Uvádzané návody a rady sú len najzákladnejšie odporúčania a v nijakom prípade nemôžu nahradiť odborné pokyny vášho lekára pri liečbe konkrétnej choroby. Navyše, každý organizmus je individuálny, a preto si vyžaduje individuálny prístup.

Princíp je jednoduchý. V kapitole, ktorá rieši váš zdravotný problém, sa dozviete konkrétne údaje o potravinách s liečivým účinkom, ktoré môžu ovplyvniť vývoj vašej choroby, aj o vitamínoch, mineráloch a ďalších látkach. Potom si nalistujte poslednú časť knihy s názvom Bohatstvo v potravinách, kde sa dozviete, ktoré potraviny sú najbohatším zdrojom vitamínov, minerálov či ďalších látok odporúčaných na prekonanie choroby.

Príjemnú zábavu pri čítaní tejto knihy,

úľavu od ťažkostí a najmä veľa zdravia želá

Jarmila Mandžuková

Všetko pre zdravie

PRE ZDRAVÉ SRDCE

Choroby srdca naháňajú hrôzu väčšine ľudí, lebo všetko, čo poškodí tento orgán, môže skôr či neskôr vážne ohroziť život. Akékoľvek opakovane sa vyskytujúce bolesti srdca si preto vyžadujú okamžité lekárske vyšetrenie.

Mnohé výskumy potvrdzujú, že spôsob výživy je jeden z rozhodujúcich faktorov zdravia a že ovplyvňuje predovšetkým choroby srdca.

ČO JESŤ, KEĎ...

... chcete predísť ateroskleróze (kôrnateniu tepien)

Ateroskleróza postupuje pomaly a nepozorovane. Hovorí sa, že je to choroba „dobrého a sedavého spôsobu života“. Jej príčinou je nevhodný životný štýl, nedostatočná výživa a dedičné faktory. Upchajú sa cievy (zmenší sa ich vnútorný priemer), predovšetkým cholesterolom, a to zamedzí prietok krvi. Ak sa v dôsledku upchatia ciev obmedzí zásobovanie srdca krvou, vzniká infarkt myokardu. Mozgovú mŕtvicu spôsobuje zvyčajne prerušenie prívodu krvi do niektorých častí mozgu.

Štatistiky tvrdia, že v produktívnom veku sú infarktom oveľa viac ohrození muži ako ženy. Predpokladá sa, že ženské pohlavné hormóny majú istý ochranný vplyv na svalovinu srdca.

Liečivé účinky potravín

Riziko srdcových chorôb môže významne znížiť pravidelná konzumácia niektorých potravín. Je dokázané, že pri vyššej spotrebe celozrnných výrobkov sa znižuje riziko chorôb srdca a obehovej sústavy. Spôsobuje to vysoký obsah vlákniny a ďalšie ochranné látky, ktoré pozitívne znižujú hladinu tukov v krvi.

Cviklu by ste nemali podceňovať, lebo liečivá moc sa jej pripisovala už pred dvetisíc rokmi. Zvyšuje pevnosť kapilár a znižuje tlak krvi. Pravidelná konzumácia cvikly chráni pred aterosklerózou, mozgovými príhodami, hypertenziou a ďalšími chorobami cievnej sústavy.

Uhorka sa považuje za ľudový liek na srdcové problémy. Je to vynikajúca a osviežujúca zelenina a navyše pomáha organizmu zbaviť sa škodlivých látok, ktoré sa v ňom hromadia.

Ďalšie potraviny s významným množstvom účinných látok, ktoré pomáhajú predchádzať infarktu, kôrnateniu ciev a vysokému krvnému tlaku, sú špenát, rajčiaky a paprika. Tieto, ale aj ďalšie druhy zeleniny by mali byť pravidelnou súčasťou každého jedálneho lístka.

Pri prevencii srdcových chorôb je určite namieste vziať si za vzor zvyky starých mám a čo najviac používať cibuľu a cesnak. Slávny lekár prvého storočia Dioskuridés napísal, že cesnak „čistí tepny a otvára ústa žilám“. Vedci v súčasnosti potvrdzujú, že cesnak je cenným prínosom pre zdravie srdca a ciev.

V Stredozemí, kde je vysoká spotreba citrusových plodov, sa choroby srdca a obehovej sústavy vyskytujú oveľa zriedkavejšie než u nás. Štúdie z toho vyvodzujú, že majú vysoký obsah vitamínu C a ďalších substancií, ktoré pozitívne ovplyvňujú krvný obeh a srdcovú činnosť. Preto konzumujte viac sviežich citrusových plodov a čerstvo lisovaných štiav. Je to určite prospešnejšie, ako užívať vitamínové tabletky.

Broskyne považovali v starej Číne za ovocie dlhého života. Pri srdcových chorobách sa odporúča konzumovať surové plody, ale aj kompóty a šťavy.

Datle u nás ešte celkom nezdomácneli, ale ich chuťové a výživové vlastnosti si zaslúžia pozornosť. Okrem iného by ste ich mali konzumovať preto, lebo pomáhajú predchádzať kôrnateniu ciev.

Jedna lyžica tekvicových a slnečnicových semien denne pri ťažkostiach so srdcom vykoná za dva mesiace obrovskú prácu pri eliminácii škodlivín. Tieto semená sú vhodnou prevenciou srdcových chorôb.

Konzumácia mandlí, lieskových orechov a pistácií zlepšuje činnosť srdca a preventívne pôsobí proti kôrnateniu ciev. Ich konzumáciu však netreba preháňať, pretože sú to energeticky výdatné potraviny. Stačí jedna lyžica denne.

Mimoriadnu pozornosť v boji proti srdcovým chorobám si vyslúžil aj typický ázijský nápoj – zelený čaj, ktorý je fyziologicky aktívnejší než čierny čaj. Tonizuje srdcový sval, znižuje krehkosť stien krvných kapilár a celkovo má posilňujúce účinky. Odporúča sa piť šálku čaju (1 čajová lyžička na šálku vriacej vody) 2 až 3 razy denne.

Teraz sa asi potešíte. Je totiž vedecky dokázané, že jeden pohár kvalitného vína (najmä červeného) denne znižuje riziko infarktu myokardu. Podobný účinok má aj hroznová šťava, najmä z tmavého hrozna. Vďačí za to predovšetkým účinným rastlinným látkam, ktoré okrem hrozna obsahujú aj jahody, brusnice, jablká, brokolica a kel.

Bazová šťava je osvedčený ľudový domáci prostriedok proti kôrnateniu ciev. Túto šťavu by ste však mali tepelne upraviť. Liečivé účinky, ale aj vynikajúcu chuť má bazový likér.

Z domácej lekárne – Bazový kávový likér

2 l plodov bazy, 1 l vody, niekoľko klinčekov, kúsok celej škorice, 1 kg práškového cukru, 1 vanilínový cukor, 1 – 2 lyžice kávy,  400 – 500 ml rumu

Umyté plody bazy zalejte vodou, pridajte koreniny a varte 10 – 15 minút. Preceďte, plody pretlačte cez sitko, pridajte cukor a ešte 3 minúty varte. Potom pridajte silný kávový odvar a nechajte pod pokrievkou vychladnúť. Nakoniec prilejte rum, tekutinu naplňte do fliaš a dobre uzavrite. Chuť likéru sa zlepšuje státim. Účinný je aj pri chorobách z prechladnutia.

Liečivé účinky vitamínov, minerálov a ďalších látok

Blahodarný účinok antioxidantov (pozri s. 214) a prírodných ochranných faktorov zabezpečí konzumácia dostatočného množstva ovocia a zeleniny, najmä listovej, zemiakov, ríbezlí, jahôd a citrusového ovocia. Nemali by ste zabúdať ani na šípkový čaj a šípkovú marmeládu, lebo plody šípovej ruže sú naším najbohatším zdrojom vitamínu C.

Konzumácia potravín so zvýšeným obsahom vitamínu C zaisťuje lepšiu ochranu pred srdcovými chorobami ako udržiavanie nízkej hladiny cholesterolu nízkotučnou diétou. Nedostatok vitamínu C je výraznou príčinou srdcových infarktov a mŕtvic, vyvolaných krvnými zrazeninami.

Choré srdce potrebuje také veľké množstvo vitamínu C, že niekedy spotrebuje všetok, ktorý je v organizme dostupný. Potom chýba na ostatné telesné činnosti a funkcie, a to môže mať vplyv na celkovú imunitu organizmu a náchylnosť na rozličné, aj veľmi závažné choroby.

Bioflavonoidy sú účinné rastlinné látky, ktoré v spolupráci s vitamínom C zlepšujú pevnosť ciev a kapilár a chránia pred srdcovými chorobami.

Je dokázané, že nedostatok vitamínu B_1 oslabuje srdcovú činnosť, znižuje pružnosť srdcového tkaniva a môže byť príčinou oslabenia funkcie srdca, ktorá zvyčajne vedie až k zastaveniu srdca. Vitamín B_1 spolupracuje s ďalšími vitamínmi skupiny B, a preto mnohí kardiológovia odporúčajú túto skupinu vitamínov ako prevenciu srdcových chorôb.

Kyselina listová, ktorá patrí do skupiny vitamínov B, je podľa výsledkov mnohých výskumov dôležitým faktorom, ktorý zabraňuje vzniku infarktu myokardu a mozgovej príhody. Jej nízka hladina v krvi môže riziko vzniku srdcových chorôb zdvojnásobiť až strojnásobiť.

Betakarotén pomáha účinne predchádzať ateroskleróze a spomaľovať jej rozvoj. Superhviezdu betakarotén, z ktorého si ľudský organizmus podľa potreby vyrába vitamín A, obsahuje zelenina, najmä mrkva, tekvica, špenát a brokolica.

Mnohí vedci potvrdzujú, že aj vitamín E by mohol znižovať riziko vzniku infarktu myokardu. Primerané dávky vitamínu E posilňujú steny ciev a znižujú tvorbu krvných zrazenín. Najohrozenejšími osobami, ktoré majú vysokú potrebu vitamínu E, sú muži v produktívnom veku, ženy v klimaktériu a obézni ľudia. Najbohatším zdrojom tohto vitamínu sú pšeničné klíčky. Obsahujú aj vlákninu a ďalšie nevyhnutné látky, a preto sú v zdravej výžive zaradené na popredných miestach.

Početné výskumy potvrdzujú, že ľudia s vyššou hladinou selénu v krvi sú vystavení o 60 % nižšiemu riziku vzniku srdcovej choroby v porovnaní s tými, ktorí v krvi nemajú dostatok tohto minerálu.

Hovorí sa, že vitamín E a selén chránia srdce. Obidve látky sú pre srdce a krvný obeh skutočne veľmi dôležité.

Draslík upokojuje a stabilizuje krvný obeh, a tak je nevyhnutné dbať na dostatok potravín s jeho obsahom.

Nízka hladina horčíka býva častou príčinou predčasnej aterosklerózy. Dostatočné množstvo horčíka pôsobí ako ochrana, preto sa odporúča denne konzumovať aspoň 250 g zeleniny, z toho polovicu surovej. Často obohacujte svoju stravu petržlenom alebo pažítkou.

Eskimáci, ktorí potrebujú konzumovať veľké množstvá živočíšnych tukov, sú takmer imúnni proti srdcovým chorobám a chorobám obehovej sústavy. Úmrtnosť na infarkt myokardu u nich predstavuje asi 3,5 %, kým u susedných národov je to až 50 %. V prípadoch, keď sa zistili zvýšené rizikové faktory, sa odporúča užívať omega-3 mastné kyseliny. Tieto kyseliny sa starajú o to, aby cievy zostali pružné a aby klesala hladina tuku v krvi. Znižujú aj vysoký krvný tlak, a tak výrazne klesá riziko vzniku infarktu. Najlepší spôsob, ako tieto látky zaradiť do jedálneho lístka, je konzumovať morské ryby.

Mnohé štúdie preukázali, že konzumácia rybacieho mäsa raz či dvakrát týždenne môže znížiť riziko úmrtia alebo vzniku srdcovej choroby až na polovicu. Dostatočný príjem týchto mastných kyselín predstavuje základnú prevenciu poškodenia cievnych buniek.

Z domácej lekárne – Srdcové víno sv. Hildegardy

V knihe Tak lieči Boh od abatiše Hildegardy, ktorá žila v rokoch 1098 – 1179, sa uvádza vynikajúci sirup pre chorých na srdce, ktorý je aj v súčasnosti neobyčajne úspešný.

Do 1 l prírodného vína dajte 10 čerstvých stoniek petržlenu aj s lístkami a pridajte 1 – 2 lyžice vínneho octu. Desať minút varte na miernom ohni. Nechajte vychladnúť na teplotu asi 40 °C a pridajte 300 g včelieho medu. Fľaše vypláchnite silným alkoholom a naplňte ich vínom na srdce. Dôkladne ich uzavrite. Keď „zacítite svoje srdce“, keď sa zmení počasie alebo sa rozčúlite, užívajte tri a viac lyžíc denne.

Rady na záver

Úprava stravy. Výskumy potvrdzujú, že nadmerná konzumácia najmä červeného mäsa ubližuje srdcu, pretože sa zároveň zvyšuje príjem železa. Z príjmu väčšieho množstva železa sa vytvárajú voľné radikály, ktoré môžu poškodiť bunkové tkanivo. Nadmerné množstvo tohto minerálu môže viesť k srdcovým chorobám. Preparáty s obsahom železa by ste mali brať pod dohľadom lekára.

Aj cukor a sladkosti sa ocitajú na zozname nevhodných potravín, lebo preukázateľne existuje súvislosť medzi vysokou spotrebou rafinovaných cukrov a srdcovými poruchami.

Ak máte nadváhu, schudnite. Zníženie telesnej hmotnosti je prvým nevyhnutným krokom pre zdravé srdce, cievy a kĺby.

Dýchajte zhlboka. Hlboké dýchanie a svalové kontrakcie môžu zlepšiť prúdenie krvi do srdca. Odporúča sa vykonávať dychové cvičenia, napríklad joga.

Nezabúdajte na pohyb. Cvičenie, pobyt na čerstvom vzduchu alebo joga sú skvelou prevenciou srdcových chorôb.

Nefajčite. Cigaretový dym obsahuje chemické látky, ktoré veľmi škodia nielen srdcu, ale aj celému organizmu.

Ak žijete v strese, naučte sa oddychovať. Dlhodobý a trvalý stres môže mať zhubné účinky na telo a môže prispieť k vzniku mnohých chorôb vrátane srdcových.

ČO JESŤ, KEĎ...

... máte srdcovú arytmiu a nepravidelný pulz

Poruchy srdcového rytmu je všeobecný názov pre viaceré poruchy od banálnych až po poruchy, ktoré ohrozujú život človeka. Najčastejšou arytmiou je „vynechanie pulzu“. Ak arytmia trvá dlhšie ako niekoľko hodín alebo ak pri nej cítite bolesť v hrudníku či dýchavičnosť, mali by ste navštíviť lekára.

Liečivé účinky potravín

Pri najrôznejších chorobách srdca, ale najmä pri nepravidelnosti srdcového rytmu sa veľmi osvedčil obyčajný med. Odporúča sa denne konzumovať 1 – 2 lyžice medu, ktoré treba pomaly vylízať. Rumančekový čaj s medom upokojuje zrýchlený pulz a celkovo posilňuje srdce. Najlepšie je piť ho ráno.

Liečivé účinky vitamínov, minerálov a ďalších látok

Horčík pomáha predchádzať poruchám srdcového rytmu a búšeniu srdca. Tento minerál je životne dôležitý pre koordináciu nervovej a svalovej činnosti vrátane srdcového svalu.

Nedostatok draslíka vyvoláva veľmi slabý pulz a „vzdialené“ srdcové ozvy.

Rada na záver

Pozor na kofeín. Môžete spraviť veľa pre to, aby sa u vás arytmie vyskytovali oveľa zriedkavejšie a aby vás menej znepokojovali. Pokúste sa postupne vylúčiť zo svojho života kofeín. Ten môže byť jednou z príčin nepravidelného pulzu a faktorom, ktorý tento stav zhoršuje.

ČO JESŤ, KEĎ...

... sa vo vašej rodine vyskytla mŕtvica

Pri prevencii tejto choroby si treba uvedomiť, že spôsob a zloženie stravy sú v tomto prípade rozhodujúce faktory. Z mnohých výskumov vyplýva, že ľudia s nízkym príjmom draslíka v potrave majú zvýšenú náchylnosť na mozgové choroby. Pomer výskytu týchto chorôb je 1 prípad na 2,6 muža a 1 prípad na 4,8 ženy.

Na zníženie rizika ochorenia o 50 % stačí každý deň konzumovať porciu surovej zeleniny alebo ovocia (250 g).

Rutín, látka, ktorá sa nachádza v pohánke, je vynikajúci podporný prostriedok pre cievy v celom organizme. Vracia im pružnosť a zlepšuje ich rozťahovanie a sťahovanie.

PROBLÉMY S KRVNÝM TLAKOM

ČO JESŤ, KEĎ...

... máte vysoký krvný tlak

Vysoký krvný tlak (hypertenziu) označujeme za „tichého zabijaka“, lebo zodpovedá za veľkú časť srdcových problémov. Chorý sa zvyčajne cíti dobre. Vo väčšine prípadov vôbec nevie, že v jeho organizme sa deje niečo zlé, kým sa neobjavia vážne komplikácie.

Ak je krvný tlak príliš vysoký, musí srdce pracovať usilovnejšie, aby do orgánov a tkanív v tele dodalo dostatok krvi a tým aj kyslíka. To kladie na srdce a cievy veľké nároky. Vysoký krvný tlak je hlavný rizikový faktor pri zasiahnutí mozgovou príhodou, pri vzniku infarktu myokardu a srdcovo-cievnych chorôb.

Liečivé účinky potravín

Od začiatku päťdesiatych rokov dvadsiateho storočia sa zverejňujú výsledky výskumov, ktoré potvrdzujú vzťah medzi soľou a vysokým krvným tlakom. Niektorí odborníci však považujú hypertenziu za chorobu vyvolanú skôr nedostatkom vápnika ako nadbytkom sodíka. Je však isté, že nadbytok soli môže už existujúci vysoký krvný tlak ešte zvýšiť a vyvolať následné komplikácie, ako je mŕtvica, srdcový infarkt alebo zlyhanie obličiek. Uspokojivé výsledky môže priniesť iba dlhodobé obmedzenie soli.

Pri mnohých potravinách sa zistilo, že pomáhajú znižovať krvný tlak. Patrí medzi ne aj sója a sójové produkty, ktoré obsahujú veľké množstvo prospešných látok.

Pravidelná konzumácia obilninových vločiek pomáha znižovať krvný tlak a pôsobí priaznivo pri niektorých chorobách srdca a po infarkte.

Zázračný elixír, ktorý sa odporúča užívať pri vysokom krvnom tlaku, je čerstvá šťava z cvikly zmiešaná s medom.

Zeler je skutočný poklad, ktorý v mnohých smeroch priaznivo ovplyvňuje ľudský organizmus. Pacienti s vysokým krvným tlakom by mali čo najčastejšie konzumovať zeler, ktorý má blahodarné účinky proti hypertenzii.

Uhorka, prípadne uhorková šťava, pomáha pri pravidelnej konzumácii znižovať krvný tlak.

Cibuľa znižuje vysoký krvný tlak a obsah tuku v krvi a rozpúšťa krvné zrazeniny. Preto je skvelým preventívnym prostriedkom proti srdcovému infarktu.

V Grécku sa vysoký krvný tlak už tisícročia úspešne lieči zvýšenou konzumáciou cesnaku. Aj u nás je cesnak ľahko dostupný. Pravidelné užívanie cesnaku prináša výrazné a často aj celkom uspokojivé zníženie krvného tlaku. Ako vhodná dávka sa uvádza 1 strúčik denne alebo počas 2 – 3 týždňov 1 – 2 strúčiky cesnaku denne s týždňovou prestávkou.

Chorým s vysokým krvným tlakom sa odporúčajú grapefruity, lebo obsahujú veľa draslíka, ktorý pôsobí proti hypertenzii. Pri správnom uskladňovaní vydržia grapefruity podstatne dlhšie ako ostatné citrusové plody a pritom nestrácajú chuťové ani výživné zložky.

Dobrú chuť – Snehové grapefruity

2 grapefruity, 2 bielky, 1 – 2 lyžice práškového cukru, mletá škorica, nahrubo podrvené vlašské orechy

Umyté grapefruity rozpoľte a poukladajte na plech. Z bielkov vyšľahajte sneh, pridajte cukor a škoricu a dohusta došľahajte. Sneh rozdeľte na grapefruity, posypte drvenými orechmi a dajte na chvíľu – kým sneh nezružovie – zapiecť.

Nenápadné jablká, ktoré znižujú krvný tlak, si určite zaslúžia viac pozornosti. Vedci prestížnej univerzity v Yale uvádzajú, že na zníženie krvného tlaku stačí jablká ovoniavať. Vôňa jabĺk má vraj upokojujúce účinky, čo následne znižuje krvný tlak.

Na čelo potravín určených ľuďom, ktorí majú vysoký krvný tlak, patria banány s veľkým množstvom dôležitého draslíka. Jeden banán obsahuje dostatočné denné množstvo draslíka, nevyhnutné na udržanie normálneho krvného tlaku a funkcie srdca.

Včelí med nie je iba chutné sladidlo do čaju, ale aj potravina s liečivým účinkom. Okrem hodnotných minerálnych látok obsahuje aj enzýmy, napríklad acetylcholín, ktorý znižuje krvný tlak.

Liečivé účinky vitamínov, minerálov a ďalších látok

Niektoré vitamíny môžu pacientom s hypertenziou pomáhať. Je to najmä vitamín E a vitamín B_3. Okrem znižovania krvného tlaku dokážu znižovať aj hladinu cholesterolu.

Vápnik, ktorého dôležitosť pre zdravé zuby a kosti je všeobecne známa, je rovnako preslávený aj ako látka, ktorá znižuje krvný tlak. Z niektorých štúdií vyplýva, že ak sa v mladšom veku konzumuje dostatok potravín s obsahom vápnika, môže byť spolu s ďalšími vhodnými zdravotnými návykmi účinnou zbraňou proti vysokému tlaku vo vyššom veku. Dostatočný príjem vápnika chráni pred vznikom hypertenzie a pred bolesťami chrbtice. Rastlinné zdroje (mak, sója, listová zelenina, mrkva, petržlen, sušené figy, mandle) obsahujú viac vápnika ako mlieko.

Aj draslík je účinným ochrancom pred vysokým tlakom. Viaceré štúdie zhodne tvrdia, že ľudia, ktorých potrava obsahuje veľa draslíka, majú nižší krvný tlak ako tí, ktorí ho majú v potrave málo. Ak zvýšite príjem draslíka v strave, môžete znížiť množstvo liekov nevyhnutných na znižovanie krvného tlaku. Draslík pôsobí priamo na cievy a rozťahuje ich, čím znižuje krvný tlak.

Aj „srdcový“ minerál horčík sa účinne zúčastňuje na znižovaní krvného tlaku. Tento prvok, nevyhnutný ako prostriedok proti starnutiu, obsahujú mnohé potraviny. Pamätajte si, že proti vysokému tlaku musíte jesť potraviny so zvýšeným obsahom horčíka.

Pri vysokom krvnom tlaku a ateroskleróze sa spolu s ostatnými bioflavonoidmi odporúča liečivá látka rutín. Veľké množstvo rutínu dodáva pohánka. Účinný efekt tejto látky sa zvyšuje vitamínom C, preto by ste spolu s pohánkou mali konzumovať aj surovú zeleninu.

Dobrú chuť – Babičkina pohánková kaša

200 g pohánky, 300 ml mlieka alebo 150 ml mlieka a 150 ml vody, štipka soli, trochu masla, cukor, mletá škorica

Pohánku nasypte do osoleného vriaceho mlieka alebo do mlieka s vodou, dobre zamiešajte, odstavte z ohňa a nechajte pod perinou dôjsť. Varením sa totiž množstvo najcennejších látok – rutínu a vitamínov – znižuje. Porcie kaše pokvapkajte roztopeným maslom a posypte cukrom a škoricou. Do pohánky môžete vmiešať aj opraženú cibuľku, podusené huby alebo bryndzu.

Rady na záver

Úprava stravy. Obmedzenie konzumácie tukov, najmä živočíšnych, by malo mať vplyv na zníženie vysokého tlaku. Vyhýbajte sa aj priveľmi sladkým jedlám, zákuskom a sladeným nápojom.

Pozor na kofeín a alkohol. Obmedzte pitie kávy, všetkých kofeínových nápojov a alkoholu, lebo mnohé štúdie potvrdzujú, že majú vplyv na zvýšenie krvného tlaku.

Ak máte nadváhu, schudnite. Neexistuje účinnejšia cesta, ako znížiť krvný tlak.

Nezabúdajte na pohyb. Cvičenie a relaxačné techniky sú overené spôsoby, ako znížiť riziká vzniku všetkých cievnych a srdcových chorôb.

ČO JESŤ, KEĎ...

... máte nízky krvný tlak

Kto má nízky krvný tlak, môže trpieť závratmi a pocitmi nestability.

Čerstvý ananás pôsobí priaznivo na príliš nízky tlak.

Závrat pomôže potlačiť trocha citrónovej šťavy, citrónové cukríky či kyslá uhorka.

Cesnak upravuje krvný tlak na normálny, čiže nízky tlak zvyšuje a vysoký znižuje.

Z domácej lekárne – Zdravotné víno na nízky tlak

Milovníci vína budú pravdepodobne považovať tento recept za barbarstvo, ale toto zdravotné víno dokáže povzbudiť krvný tlak a tým odstrániť nepríjemné závraty.

Do 1 l vína pridajte čerstvé lístky šalvie (asi 50 g) a 1 – 2 lyžice medu. Zmes nechajte asi 5 dní lúhovať (nie na slnku), potom prefiltrujte a podľa potreby užívajte jeden likérový pohárik denne.

CHOLESTEROLOVÁ HROZBA

Tuky a cholesterol sú asi najdiskutovanejšie pojmy medzi ľuďmi, ktorí sa starajú o svoje zdravie. Tuky však nie sú nepriateľmi ľudí, problémom sa stávajú až vtedy, keď ich je v strave priveľa. Strava bohatá na tuky, najmä živočíšne, býva príčinou zvýšeného rizika vzniku vážnych chorôb – zhubných nádorov, infarktu myokardu alebo mozgovej príhody. Možno vás prekvapí, že primálo tukov v strave môže byť rovnako škodlivé ako ich nadbytok.

ČO JESŤ, KEĎ...

... máte vysoký cholesterol

Cholesterol sa stal civilizačným strašiakom číslo jeden. Nie je to nijaká jedovatá cudzia látka. Podobne ako tuky, aj cholesterol je dôležitou súčasťou ľudského tela, napríklad je nevyhnutný pri tvorbe pohlavných hormónov, vitamínu D a pod. Časť cholesterolu si organizmus vytvára sám, ale prijímame ho aj s niektorými potravinami.

Pri vyšetrení krvi sa stanovuje celkový cholesterol a jeho zložky, čiže HDL – lipoproteín s vysokou hustotou – teda tzv. dobrý cholesterol, a LDL – lipoproteín s nízkou hustotou – teda tzv. zlý cholesterol. Zlý cholesterol, teda jeho estery a mastné kyseliny, sa ukladá na stenách ciev a postupne nimi prechádza.

Vznikajú nánosy, ktoré zužujú a zdrsňujú povrch ciev. To podporuje zhlukovanie a ukladanie krvných doštičiek, a tak sa z kedysi pružných ciev stávajú tuhé, málo priechodné cievy. Platí, že čím je HDL vyšší, o to vyššie je aj riziko vzniku srdcovej choroby. Samozrejme, platí to aj naopak.

Aby mohol ľudský organizmus dobre pracovať, potrebuje obidva druhy cholesterolu. Podobne ako pri tukoch, priveľké množstvo ktoréhokoľvek z nich môže spôsobiť obrovské problémy.

Treba však pripomenúť, že obmedziť konzumáciu potravín s vysokým obsahom cholesterolu, žiaľ, nestačí. Možno práve vy patríte do skupiny obyvateľov s genetickou predispozíciou, u ktorých môže byť hladina cholesterolu v krvi vysoká bez ohľadu na zloženie prijímanej potravy. Štatisticky to vychádza na jedného človeka z dvesto päťdesiatich. To znamená, že 249 ľudí má hladinu cholesterolu v krvi závislú od potravy, ktorú konzumujú.

Liečivé účinky potravín

Mnohé výskumy potvrdzujú, že až 80 % výskytu vysokého cholesterolu a vysokého krvného tlaku spôsobuje výživa. Mali by ste uprednostňovať chudé mäso, najmä hydinu a ryby, za studena lisované oleje, rozmanité druhy čerstvej zeleniny a ovocia, nízkotučné mliečne výrobky, produkty z celozrnných obilnín a strukovín a obmedziť vyprážané jedlá.

Môžete tým znížiť cholesterol a tuk v krvi až o 20 %. Pri takomto spôsobe výživy možno znížiť riziko srdcových chorôb až o 40 %. Ak budete dodržiavať tieto rady, uvidíte, že už čoskoro sa budete cítiť lepšie.

Ďalej sa treba pri stravovaní zamerať na zvýšenie obsahu vlákniny. Niektoré druhy vlákniny, napríklad pektíny, majú charakteristickú vlastnosť – obklopujú molekuly tuku v črevách a zabraňujú ich vstrebávaniu.

Hladinu tzv. zlého cholesterolu výrazne ovláda lecitín, ktorý ho dokáže viazať. Platí, že čím viac lecitínu sa v krvi nachádza, o to lepšie sa organizmus bráni účinku zvýšeného cholesterolu, čiže aj ateroskleróze. Lecitín obsahujú najmä vajcia, pečeň, sójové bôby, pšeničné klíčky, kapusta, kel a karfiol.

Bude vás zaujímať – Nebezpečné vajcia?

V súvislosti s bojom proti zvýšenému cholesterolu treba vyniesť oslobodzujúci rozsudok pre vajcia. Vajcové žĺtky neobsahujú iba obávaný cholesterol, ale aj nevyhnutný lecitín, a preto nie je vhodné vylučovať zo stravy vajcia. Sú zdrojom bielkovín, všetkých vitamínov – okrem vitamínu C – a mnohých ďalších cenných látok. Dlhodobé výskumy ukázali, že na riziko vzniku srdcového infarktu majú vajcia malý vplyv. Ak vajcia nahrádzajú mäsový pokrm, môžete konzumovať 3 – 5 kusov týždenne.

Pravidelná konzumácia strukovín dokáže podľa uskutočnených výskumov znížiť vysokú hladinu cholesterolu takmer o 20 %.

Fazuľa je veľmi účinná potravina v boji proti vysokému cholesterolu. Pri konzumácii varenej fazule vláknina v podobe nestráveného zvyšku ostáva v hrubom čreve, kde ju rozkladajú baktérie. Pri tomto procese sa uvoľňuje množstvo chemických látok, ktoré účinkujú podobným spôsobom ako lieky, a to napríklad tým, že prinútia pečeň, aby znížila produkciu cholesterolu, a krv, aby urýchlila odvádzanie tzv. zlého cholesterolu. Pokusy dokázali, že pri každodennej konzumácii jednej šálky varenej fazule sa môže koncentrácia cholesterolu znížiť až o 20 %.

V Ázii, kde patrí sója a výrobky z nej (sójové mäso, tofu, mlieko a pod.) medzi základné potraviny, sa jedlá zo sóje osvedčili ako potravina ochraňujúca srdce. Je to jedna z najhodnotnejších potravín. Pravidelná konzumácia jedál zo sóje priam zázračne znižuje tzv. zlý cholesterol. Ak pacient nahradí väčšiu časť živočíšnej bielkoviny rastlinnou, pokles cholesterolu je skutočne významný.

Bude vás zaujímať – Zázračná sója

Čo je na tejto strukovine také zázračné? Odborníci zistili, že národy, ktorých hlavnou potravinou je sója a jej produkty, takmer vôbec nepoznajú civilizačné choroby, ako sú ateroskleróza, problémy so žlčníkom, niektoré zhubné nádory a pod. Sója je skutočne výživná potravina. Vedci spočítali, že jediný kilogram sóje svojím zložením nahradí mnohé potraviny živočíšneho pôvodu, napríklad 2,5 kg mäsa, 7,5 l mlieka alebo 58 vajec.

V boji proti vysokému cholesterolu pomáha stály prísun potravín bohatých na vlákninu. Prebytok cholesterolu v krvi odstraňujú napríklad otruby z obilnín, ktoré chránia pred chorobami srdca. Otruby môžete pridávať do múky pri pečení domáceho pečiva.

Denná porcia 80 g obilninových vločiek, napríklad v podobe müsli alebo anglickej kaše porridge, dokáže optimalizovať pomer „dobrého“ a „zlého“ cholesterolu. Podľa výskumov pravidelná konzumácia ovsených vločiek znižuje hladinu cholesterolu až o 13 %.

Stará známa mrkva je dobrou výživou pre srdce. Okrem vysokého obsahu cenných látok a vlákniny je aj vynikajúcim prostriedkom na normalizáciu príliš vysokého množstva cholesterolu a zabraňuje jeho ukladaniu na stenách ciev. Výskumom sa zistilo, že ak ľudia jedli každé ráno 200 g surovej mrkvy, krvný cholesterol klesol priemerne o 11 %.

Dobrú chuť – Vynikajúci mrkvový šalát

4 väčšie mrkvy, 3 pomaranče, 2 veľké jablká, 2 kivi, 1 konzerva sterilizovanej kukurice, 4 lyžice kyslej smotany, citrónová šťava, štipka cukru

Očistenú mrkvu nastrúhajte najemno, jablká nahrubo. Pomaranče ošúpte a nakrájajte na kúsky. Pridajte kukuricu aj s trochou nálevu. Primiešajte kyslú smotanu, pokvapkajte citrónovou šťavou, oslaďte a premiešajte. Nakoniec vmiešajte kivi nakrájané na kolieska. Šalát dajte nakrátko ochladiť a podávajte. Môžete ho ozdobiť niekoľkými plátkami kivi a pomaranča.

V obyčajnom cesnaku a cibuli sa ukrývajú obrovské rezervy v boji proti vysokej hladine cholesterolu.

Cesnak skutočne čistí tepny. V jednom výskume sa zistilo, že konzumácia 2 – 3 strúčikov cesnaku denne udržiava dlhodobo nízku hladinu cholesterolu.

Cibuľa je vynikajúci liek na srdce a má schopnosť optimalizovať pomer „dobrého“ a „zlého“ cholesterolu. Mnohé výskumy potvrdili, že tieto účinky má iba surová cibuľa v množstve asi 0,5 stredne veľkej cibule denne, pretože čím dlhšie sa cibuľa varí, o to viac sa znižujú jej účinky.

Table of Contents

Titulná strana

Tiráž

Úvod

Všetko pre zdravie

Pre zdravé srdce

Problémy s krvným tlakom

Cholesterolová hrozba

Všetko pre zdravie a krásu

Bohatstvo v potravinách